amanoisuno/poet huggingface dataset:
思歸寄東林澈上人 韋丹
王事紛紛無暇日，浮生冉冉只如雲。已爲平子歸休計，五老巖前必共聞。
荅澈公 韋丹
空山泉落松窗靜，閑地草生春日遲。白髮漸多身未退，依依常在永禪師。
洛出書 蕭昕
海內昔凋瘵，天網斯浡潏。龜靈啓聖圖，龍馬負書出。大哉明德盛，遠矣彝倫秩。地敷作乂功，人免爲魚恤。既彰千國理，豈止百川溢。永賴至於今，疇庸未云畢。
臨風舒錦 蕭昕
麗錦疋云終，襜襜展向風。花開翻覆翠，色亂動搖紅。縷散悠揚裏，文迴照灼中。低垂疑步障，吹起作晴虹。既與丘遲夢，深知卓氏功。還鄉將製服，從此表亨通。
東皇太一詞 李希仲
吉日初齊戒，靈巫穆上皇。焚香布瑤席，鳴珮奠椒漿。緩舞花飛滿，清歌水去長。迴波送神曲，雲雨滿瀟湘。
薊北行二首 一 李希仲
旄頭有精芒，胡騎獵秋草。羽檄南渡河，邊庭用兵早。漢家愛征戰，宿將今已老。辛苦羽林兒，從戎榆關道。
薊北行二首 二 李希仲
一身救邊速，烽火通薊門。前軍飛鳥斷，格鬬塵沙昏。寒日鼓聲急，單于夜將奔。當須徇忠義，身死報國恩。
送妻 楊志堅
平生志業在琴詩，頭上如今有二絲。漁父尚知谿谷暗，山妻不信出身遲。荆釵任意撩新鬢，明鏡從他別畫眉。今日便同行路客，相逢即是下山時。
從張丞相遊南紀城獵戲贈裴迪張參軍 孟浩然
從禽非吾樂，不好雲夢田。歲暮登城望，偏令相思懸。公卿有幾幾，車騎何翩翩。世祿金張貴，官曹幕府賢。順時行殺氣，飛刃爭割鮮。十里屆賓館，徵聲匝妓筵。高標回落日，平楚散芳煙。何意狂歌客，從公亦在旃。
登江中孤嶼贈白雲先生王迥 孟浩然
悠悠清水江，水落沙嶼出。回潭石下深，綠篠岸傍密。鮫人潛不見，漁父歌自逸。憶與君別時，泛舟如昨日。夕陽開返照，中坐興非一。南望鹿門山，歸來恨如失。
晚春臥病寄張八 孟浩然
南陌春將晚，北窗猶臥病。林園久不遊，草木一何盛。狹逕花障迷，閑庭竹掃淨。翠羽戲蘭苕，赬鱗動荷柄。念我平生好，江鄉遠從政。雲山阻夢思，衾枕勞歌詠。歌詠復何爲，同心恨別離。世途皆自媚，流俗寡相知。賈誼才空逸，安仁鬢欲絲。遙情每東注，奔晷復西馳。常恐填溝壑，無由振羽儀。窮通若有命，欲向論中推。
入峽寄弟 孟浩然
吾昔與爾輩，讀書常閉門。未嘗冒湍險，豈顧垂堂言。自此歷江湖，辛勤難具論。往來行旅弊，開鑿禹功存。壁立千峰峻，潨流萬壑奔。我來凡幾宿，無夕不聞猿。浦上搖歸戀，舟中失夢魂。淚沾明月峽，心斷鶺鴒原。離闊星難聚，秋深露已繁。因君下南楚，書此示鄉園。
湖中旅泊寄閻九司戶防 孟浩然
桂水通百越，扁舟期曉發。荆雲蔽三巴，夕望不見家。襄王夢行雨，才子謫長沙。長沙饒瘴癘，胡爲苦留滯。久別思款顏，承歡懷接袂。接袂杳無由，徒增旅泊愁。清猿不可聽，沿月下湘流。
大堤行寄萬七 孟浩然
大堤行樂處，車馬相馳突。歲歲春草生，踏青二三月。王孫挾珠彈，遊女矜羅襪。攜手今莫同，江花爲誰發。
仲夏歸漢南園寄京邑耆舊 孟浩然
嘗讀高士傳，最嘉陶徵君。日耽田園趣，自謂羲皇人。予復何爲者，棲棲徒問津。中年廢丘壑，上國旅風塵。忠欲事明主，孝思侍老親。歸來當炎夏，耕稼不及春。扇枕北窗下，采芝南澗濱。因聲謝同列，吾慕潁陽真。
題雲門山寄越府包戶曹徐起居 孟浩然
我行適諸越，夢寐懷所歡。久負獨往願，今來恣遊盤。台嶺踐磴石，耶溪泝林湍。捨舟入香界，登閣憩旃檀。晴山秦望近，春水鏡湖寬。遠懷佇應接，卑位徒勞安。白雲日夕滯，滄海去來觀。故國眇天末，良朋在朝端。
宿揚子津寄潤州長山劉隱士 孟浩然
所思在建業，欲往大江深。日夕望京口，煙波愁我心。心馳茅山洞，目極楓樹林。不見少微星，星霜勞夜吟。
書懷貽京邑同好 孟浩然
維先自鄒魯，家世重儒風。詩體襲遺訓，趨庭霑末躬。晝夜常自强，詞翰頗亦工。三十既成立，嗟吁命不通。慈親向羸老，喜懼在深衷。甘脆朝不足，簞瓢夕屢空。執鞭慕夫子，捧檄懷毛公。感激遂彈冠，安能守固窮。當途訴知己，投剌匪求蒙。秦楚邈離異，飜飛何日同。
還山貽湛法師 孟浩然
幼聞無生理，常欲觀此身。心跡罕兼遂，[崎嶇]多在塵。晚途歸舊壑，偶與支公鄰。導以微妙法，結爲清淨因。煩惱業頓捨，山林情轉殷。朝來問疑義，夕話得清真。墨妙稱古絕，詞華驚世人。禪房閉虛靜，花藥連冬春。平石籍琴硯，落泉灑衣巾。欲知冥滅意，朝夕海鷗馴。
夏日南亭懷辛大 孟浩然
山光忽西落，池月漸東上。散髮乘夕涼，開軒臥閑敞。荷風送香氣，竹露滴清響。欲取鳴琴彈，恨無知音賞。感此懷故人，中宵勞夢想。
秋宵月下有懷 孟浩然
秋空明月懸，光彩露霑濕。驚鵲棲未定，飛螢捲簾入。庭槐寒影疎，鄰杵夜聲急。佳期曠何許，望望空佇立。
將適天台留別臨安李主簿 孟浩然
枳棘君尚棲，匏瓜吾豈繫。念離當夏首，漂泊指炎裔。江海非墮遊，田園失歸計。定山既早發，漁浦亦宵濟。泛泛隨波瀾，行行任艫枻。故林日已遠，羣木坐成翳。羽人在丹丘，吾亦從此逝。
送丁大鳳進士赴舉呈張九齡 孟浩然
吾觀鷦鷯賦，君負王佐才。惜無金張援，十上空歸來。棄置鄉園老，翻飛羽翼摧。故人今在位，歧路莫遲回。
送吳悅遊韶陽 孟浩然
五色憐鳳雛，南飛適鷓鴣。楚人不相識，何處求椅梧。去去日千里，茫茫天一隅。安能與斥鷃，決起但槍榆。
適越留別譙縣張主簿申屠少府 孟浩然
朝乘汴河流，夕次譙縣界。幸值西風吹，得與故人會。君學梅福隱，余從伯鸞邁。別後能相思，浮雲在吳會。
送陳七赴西軍 孟浩然
吾觀非常者，碌碌在目前。君負鴻鵠志，蹉跎書劒年。一聞邊烽動，萬里忽爭先。余亦赴京國，何當獻凱還。
宴包二融宅 孟浩然
閑居枕清洛，左右接大野。門庭無雜賓，車轍多長者。是時方盛夏，風物自瀟灑。五日休沐歸，相攜竹林下。開襟成歡趣，對酒不能罷。煙暝棲鳥迷，余將歸白社。
與王昌齡宴王道士房 孟浩然
歸來臥青山，常夢遊清都。漆園有傲吏，惠好在招呼。書幌神仙籙，畫屏山海圖。酌霞復對此，宛似入蓬壺。
襄陽公宅飲 孟浩然
窈窕夕陽佳，䒠茸春色好。欲覓淹留處，無過狹斜道。綺席卷龍鬚，香杯浮碼碯。北林積修樹，南池生別島。手撥金翠花，心迷玉紅草。談笑光六義，發論明三倒。座非陳子驚，門還魏公掃。榮辱應無間，歡娛當共保。
尋香山湛上人 孟浩然
朝遊訪名山，山遠在空翠。氛氳亙百里，日入行始至。杖策尋故人，解鞭暫停騎。石門殊豁險，篁逕轉森邃。法侶欣相逢，清談曉不寐。平生慕真隱，累日探奇異。野老朝入田，山僧暮歸寺。松泉多逸響，苔壁饒古意。谷口聞鐘聲，林端識香氣。願言投此山，身世兩相棄。
雲門寺西六七里聞符公蘭若最幽與薛八同往 孟浩然
謂予獨迷方，逢子亦在野。結交指松柏，問法尋蘭若。小溪劣容舟，怪石屢驚馬。所居最幽絕，所住皆靜者。雲簇興座隅，天空落階下。上人亦何聞，塵念都已捨。四禪合真如，一切是虛假。願承甘露潤，喜得惠風灑。依止託山門，誰能效丘也。
宿天台桐柏觀 孟浩然
海行信風帆，夕宿逗雲島。緬尋滄洲趣，近愛赤城好。捫蘿亦踐苔，輟櫂恣探討。息陰憩桐柏，采秀弄芝草。鶴唳清露垂，雞鳴信潮早。願言解纓紱，從此去煩惱。高步凌四明，玄蹤得三老。紛吾遠遊意，學彼長生道。日夕望三山，雲濤空浩浩。
初春漢中漾舟 孟浩然
羊公峴山下，神女漢臯曲。雪罷冰復開，春潭千丈綠。輕舟恣來往，探翫無厭足。波影搖妓釵，沙光逐人目。傾杯魚鳥醉，聯句鸎花續。良會難再逢，日入須秉燭。
宿業師山房期丁大不至 孟浩然
夕陽度西嶺，羣壑倏已暝。松月生夜涼，風泉滿清聽。樵人歸欲盡，煙鳥棲初定。之子期宿來，孤琴候蘿逕。
耶溪泛舟 孟浩然
落景馀清輝，輕橈弄溪渚。澄明愛水物，臨泛何容與。白首垂釣翁，新妝浣紗女。相看似相識，脉脉不得語。
彭蠡湖中望廬山 孟浩然
太虛生月暈，舟子知天風。挂席候明發，眇漫平湖中。中流見匡阜，勢壓九江雄。黤黕容霽色，崢嶸當曉空。香爐初上日，瀑布噴成虹。久欲追尚子，況茲懷遠公。我來限于役，未暇息微躬。淮海途將半，星霜歲欲窮。寄言巖棲者，畢趣當來同。
登鹿門山 孟浩然
清曉因興來，乘流越江峴。沙禽近方識，浦樹遙莫辨。漸至鹿門山，山明翠微淺。巖潭多屈曲，舟檝屢回轉。昔聞龐德公，采藥遂不返。金澗餌芝朮，石牀臥苔蘚。紛吾感耆舊，結攬事攀踐。隱迹今尚存，高風邈已遠。白雲何時去，丹桂空偃蹇。探討意未窮，回艇夕陽晚。
遊明禪師西山蘭若 孟浩然
西山多奇狀，秀出倚前楹。停午收彩翠，夕陽照分明。吾師住其下，禪坐證無生。結廬就嵌窟，剪苕通往行。談空對樵叟，授法與山精。日暮方辭去，田園歸冶城。
登望楚山最高頂 孟浩然
山水觀形勝，襄陽美會稽。最高唯望楚，曾未一攀躋。石壁疑削成，衆山比全低。晴明試登陟，目極無端倪。雲夢掌中小，武陵花處迷。暝還歸騎下，蘿月映深谿。
疾愈過龍泉寺精舍呈易業二公 孟浩然
停午聞山鐘，起行散愁疾。尋林采芝去，轉谷松翠密。傍見精舍開，長廊飯僧畢。石渠流雪水，金子耀霜橘。竹房思舊遊，過憩終永日。入洞窺石髓，傍崖采蜂蜜。日暮辭遠公，虎溪相送出。
萬山潭作 孟浩然
垂釣坐盤石，水清心亦閑。魚行潭樹下，猿挂島藤間。游女昔解佩，傳聞於此山。求之不可得，沿月櫂歌還。
與黃侍御北津泛舟 孟浩然
津無蛟龍患，日夕常安流。本欲避驄馬，何如同鷁舟。豈伊今日幸，曾是昔年遊。莫奏琴中鶴，且隨波上鷗。隄緣九里郭，山面百城樓。自顧躬耕者，才非管樂儔。聞君薦草澤，從此泛滄洲。
山中逢道士雲公 孟浩然
春餘草木繁，耕種滿田園。酌酒聊自勸，農夫安與言。忽聞荆山子，時出桃花源。采樵過北谷，賣藥來西村。村煙日云夕，榛路有歸客。杖策前相逢，依然是疇昔。邂逅歡覯止，殷勤敘離隔。謂予搏扶桑，輕舉振六翮。奈何偶昌運，獨見遺草澤。既笑接輿狂，仍憐孔丘厄。物情趨勢利，吾道貴閑寂。偃息西山下，門庭罕人迹。何時還清溪，從爾鍊丹液。
越中逢天台太乙子 孟浩然
仙穴逢羽人，停艫向前拜。問余涉風水，何處遠行邁。登陸尋天台，順流下吳會。茲山夙所尚，安得問靈怪。上逼青天高，俯臨滄海大。雞鳴見日出，常覿仙人斾。往來赤城中，逍遙白雲外。莓苔異人間，瀑布當空界。福庭長自然，華頂舊稱最。永此從之遊，何當濟所屆。
家園臥疾畢太祝曜見尋 孟浩然
伏枕舊遊曠，笙簧勞夢思。平生重交結，迨此令人疑。冰室無煖氣，炎雲空赫曦。隙駒不暫駐，日聽涼蟬悲。壯圖哀未立，斑白恨吾衰。夫子自南楚，緬懷嵩汝期。顧予衡茅下，兼致稟物資。脫分趨庭禮，殷勤伐木詩。脫君車前鞅，設我園中葵。斗酒須寒興，明朝難重持。
白雲先生王迥見訪 孟浩然
閑歸日無事，雲臥晝不起。有客款柴扉，自云巢居子。居閑好芝朮，采藥來城市。家在鹿門山，常遊澗澤水。手持白羽扇，脚步青芒履。聞道鶴書徵，臨流還洗耳。
田園作 孟浩然
弊廬隔塵喧，惟先養恬素。卜鄰近三徑，植果盈千樹。粵余任推遷，三十猶未遇。書劒時將晚，丘園日已暮。晨興自多懷，晝坐常寡悟。沖天羨鴻鵠，爭食羞雞騖。望斷金馬門，勞歌采樵路。鄉曲無知己，朝端乏親故。誰能爲揚雄，一薦甘泉賦。
采樵作 孟浩然
采樵入深山，山深樹重疊。橋崩臥槎擁，路險垂藤接。日落伴將稀，山風拂蘿衣。長歌負輕策，平野望煙歸。
自潯陽泛舟經明海 孟浩然
大江分九流，淼淼成水鄉。舟子乘利涉，往來至潯陽。因之泛五湖，流浪經三湘。觀濤壯枚發，弔屈痛沈湘。魏闕心恆在，金門詔不忘。遙憐上林雁，冰泮也回翔。
經七里灘 孟浩然
予奉垂堂誡，千金非所輕。爲多山水樂，頻作泛舟行。五嶽追向子，三湘弔屈平。湖經洞庭闊，江入新安清。復聞嚴陵瀨，乃在茲湍路。疊障數百里，沿洄非一趣。彩翠相氛氳，別流亂奔注。釣磯平可坐，苔磴滑難步。猨飲石下潭，鳥還日邊樹。觀奇恨來晚，倚櫂惜將暮。揮手弄潺湲，從茲洗塵慮。
歲暮海上作 孟浩然
仲尼既云歿，余亦浮于海。昏見斗柄回，方知歲星改。虛舟任所適，垂釣非有待。爲問乘槎人，滄洲復誰在。
南歸阻雪 孟浩然
我行滯宛許，日夕望京豫。曠野莽茫茫，鄉山在何處。孤煙村際起，歸雁天邊去。積雪復平臯，饑鷹捉寒兔。少年弄文墨，屬意在章句。十上恥還家，裴回守歸路。
聽鄭五愔彈琴 孟浩然
阮籍推名飲，清風滿竹林。半酣下衫袖，拂拭龍脣琴。一杯彈一曲，不覺夕陽沈。予意在山水，聞之諧夙心。
庭橘 孟浩然
明發覽羣物，萬木何陰森。凝霜漸漸水，庭橘似懸金。女伴爭攀摘，摘窺礙葉深。竝生憐共蒂，相示感同心。骨刺紅羅被，香黏翠羽簪。擎來玉盤裏，全勝在幽林。
清明即事 孟浩然
帝里重清明，人心自愁思。車聲上路合，柳色東城翠。花落草齊生，鸎飛蝶雙戲。空堂坐相憶，酌茗聊代醉。
和盧明府送鄭十三還京兼寄之什 孟浩然
昔時風景登臨地，今日衣冠送別筵。醉坐自傾彭澤酒，思歸長望白雲天。洞庭一葉驚秋早，濩落空嗟滯江島。寄語朝廷當世人，何時重見長安道。
高陽池送朱二 孟浩然
當昔襄陽雄盛時，山公常醉習家池。池邊釣女日相隨，妝成照影競來窺。澄波澹澹芙蓉發，綠岸毿毿楊柳垂。一朝物變人亦非，四面荒涼人徑稀。意氣豪華何處在，空餘草露濕羅衣。此地朝來餞行者，翻向此中牧征馬。征馬分飛日漸斜，見此空爲人所嗟。殷勤爲訪桃源路，予亦歸來松子家。
鸚鵡洲送王九之江左 孟浩然
昔登江上黃鶴樓，遙愛江中鸚鵡洲。洲勢逶迤遶碧流，鴛鴦鸂鶒滿灘頭。灘頭日落沙磧長，金沙熠熠動飆光。舟人牽錦纜，浣女結羅裳。月明全見蘆花白，風起遙聞杜若香，君行采采莫相忘。
送王七尉松滋得陽臺雲 孟浩然
君不見巫山神女作行雲，霏紅沓翠曉氛氳。嬋娟流入楚王夢，倏忽還隨零雨分。空中飛去復飛來，朝朝暮暮下陽臺。愁君此去爲仙尉，便逐行雲去不回。
夜歸鹿門山歌 孟浩然
山寺鐘鳴晝已昏，漁梁渡頭爭渡喧。人隨沙路向江村，余亦乘舟歸鹿門。鹿門月照開煙樹，忽到龐公棲隱處。巖扉松徑長寂寥，惟有幽人夜來去。
長樂宮 孟浩然
秦城舊來稱窈窕，漢家更衣應不少。紅粉邀君在何處，青樓苦夜長難曉。長樂宮中鐘暗來，可憐歌舞慣相催。歡娛此事今寂寞，惟有年年陵樹哀。
示孟郊 孟浩然
蔓草蔽極野，蘭芝結孤根。衆音何其繁，伯牙獨不喧。當時高深意，舉世無能分。鍾期一見知，山水千秋聞。爾其保靜節，薄俗徒云云。
和張丞相春朝對雪 孟浩然
迎氣當春至，承恩喜雪來。潤從河漢下，花逼豔陽開。不覩豐年瑞，焉知燮理才。撒鹽如可擬，願糝和羹梅。
和賈主簿弁九日登峴山 孟浩然
楚萬重陽日，羣公賞讌來。共乘休沐暇，同醉菊花杯。逸思高秋發，歡情落景催。國人咸寡和，遙媿洛陽才。
望洞庭湖贈張丞相 孟浩然
八月湖水平，涵虛混太清。氣蒸雲夢澤，波撼岳陽城。欲濟無舟楫，端居恥聖明。坐觀垂釣者，空有羨魚情。
贈道士參寥 孟浩然
蜀琴久不弄，玉匣細塵生。絲脆弦將斷，金徽色尚榮。知音徒自惜，聾俗本相輕。不遇鍾期聽，誰知鸞鳳聲。
京還贈張維 孟浩然
拂衣何處去，高枕南山南。欲徇五斗祿，其如七不堪。早朝非晚起，束帶異抽簪。因向智者說，遊魚思舊潭。
題李十四莊兼贈綦毋校書 孟浩然
聞君息陰地，東郭柳林間。左右瀍澗水，門庭緱氏山。抱琴來取醉，垂釣坐乘閑。歸客莫相待，尋源殊未還。
九日龍沙作寄劉大眘虛 孟浩然
龍沙豫章北，九日挂帆過。風俗因時見，湖山發興多。客中誰送酒，櫂裏自成歌。歌竟乘流去，滔滔任夕波。
寄趙正字 孟浩然
正字芸香閣，幽人竹素園。經過宛如昨，歸臥寂無喧。高鳥能擇木，羚羊漫觸藩。物情今已見，從此願忘言。
洞庭湖寄閻九 孟浩然
洞庭秋正闊，余欲泛歸船。莫辨荆吳地，唯餘水共天。渺瀰江樹沒，合沓海潮連。遲爾爲舟楫，相將濟巨川。
秦中感秋寄遠上人 孟浩然
一丘常欲臥，三徑苦無資。北土非吾願，東林懷我師。黃金然桂盡，壯志逐年衰。日夕涼風至，聞蟬但益悲。
宿永嘉江寄山陰崔少府國輔 孟浩然
我行窮水國，君使入京華。相去日千里，孤帆天一涯。臥聞海潮至，起視江月斜。
上巳洛中寄王九迥 孟浩然
卜洛成周地，浮杯上巳筵。鬬雞寒食下，走馬射堂前。垂柳金堤合，平沙翠幕連。不知王逸少，何處會羣賢。
聞裴侍御朏自襄州司戶除豫州司戶因以投寄 孟浩然
故人荆府掾，尚有柏臺威。移職自樊衍，芳聲聞帝畿。昔余臥林巷，載酒過柴扉。松菊無時賞，鄉園欲懶歸。
夜泊廬江聞故人在東寺以詩寄之 孟浩然
江路經廬阜，松門入虎谿。聞君尋寂樂，清夜宿招提。石鏡山精怯，禪枝怖鴿棲。一燈如悟道，爲照客心迷。
宿桐廬江寄廣陵舊遊 孟浩然
山暝聞猿愁，滄江急夜流。風鳴兩岸葉，月照一孤舟。建德非吾土，維揚憶舊遊。還將兩行淚，遙寄海西頭。
南還舟中寄袁太祝 孟浩然
沿泝非便習，風波厭苦辛。忽聞遷谷鳥，來報五陵春。嶺北回征帆，巴東問故人。桃源何處是，遊子正迷津。
東陂遇雨率爾貽謝南池 孟浩然
田家春事起，丁壯就東陂。殷殷雷聲作，森森雨足垂。海虹晴始見，河柳潤初移。予意在耕鑿，因君問土宜。
行至汝墳寄盧徵君 孟浩然
行乏憩予駕，依然見汝墳。洛川方罷雪，嵩嶂有殘雲。曳曳半空裏，明明五色分。聊題一時興，因寄盧徵君。
寄天台道士 孟浩然
海上求仙客，三山望幾時。焚香宿華頂，裛露采靈芝。屢躡莓苔滑，將尋汗漫期。倘因松子去，長與世人辭。
唐城館中早發寄楊使君 孟浩然
犯霜驅曉駕，數里見唐城。旅館歸心逼，荒村客思盈。訪人留後信，策蹇赴前程。欲識離魂斷，長空聽雁聲。
澗南即事貽皎上人 孟浩然
弊廬在郭外，素產惟田園。左右林野曠，不聞朝市喧。釣竿垂北澗，樵唱入南軒。書取幽棲事，將尋靜者論。
重酬李少府見贈 孟浩然
養疾衡簷下，由來浩氣真。五行將禁火，十步任尋春。致敬惟桑梓，邀歡即主人。回看後彫色，青翠有松筠。
九日懷襄陽 孟浩然
去國似如昨，倏然經杪秋。峴山不可見，風景令人愁。誰采籬下菊，應閑池上樓。宜城多美酒，歸與葛彊遊。
初出關旅亭夜坐懷王大校書 孟浩然
向夕槐煙起，蔥蘢池館曛。客中無偶坐，關外惜離羣。燭至螢光滅，荷枯雨滴聞。永懷芸閣友，寂寞滯[揚]雲。
人日登南陽驛門亭子懷漢川諸友 孟浩然
朝來登陟處，不似豔陽時。異縣殊風物，羈懷多所思。剪花驚歲早，看柳訝春遲。未有南飛雁，裁書欲寄誰。
同盧明府餞張郎中除義王府司馬海園作 孟浩然
上國山河列，賢王邸第開。故人分職去，潘令寵行來。冠蓋趨梁苑，江湘失楚材。豫愁軒騎動，賓客散池臺。
送張子容進士赴舉 孟浩然
夕曛山照滅，送客出柴門。惆悵野中別，殷勤岐路言。茂林予偃息，喬木爾飛翻。無使谷風誚，須令友道存。
送張參明經舉兼向涇州覲省 孟浩然
十五綵衣年，承歡慈母前。孝廉因歲貢，懷橘向秦川。四座推文舉，中郎許仲宣。泛舟江上別，誰不仰神仙。
送吳宣從事 孟浩然
才有幕中士，寧無塞上勳。漢兵將滅虜，王粲始從軍。旌斾邊庭去，山川地脉分。平生一匕首，感激贈夫君。
送桓子之郢城禮 孟浩然
聞君馳綵騎，躞蹀指南荆。爲結潘楊好，言過鄢郢城。摽梅詩有贈，羔雁禮將行。今夜神仙女，應來感夢情。
留別王侍御維 孟浩然
寂寂竟何待，朝朝空自歸。欲尋芳草去，惜與故人違。當路誰相假，知音世所稀。秪應守索寞，還掩故園扉。
早春潤州送從弟還鄉 孟浩然
兄弟遊吳國，庭闈戀楚關。已多新歲感，更餞白眉還。歸泛西江水，離筵北固山。鄉園欲有贈，梅柳著先攀。
峴山餞房琯崔宗之 孟浩然
貴賤平生隔，軒車是日來。青陽一覯止，雲路豁然開。祖道衣冠列，分亭驛騎催。方期九日聚，還待二星回。
送告八從軍 孟浩然
男兒一片氣，何必五車書。好勇方過我，多才便起予。運籌將入幕，養拙就閑居。正待功名遂，從君繼兩疎。
送元公之鄂渚尋觀主張驂鸞 孟浩然
桃花春水漲，之子忽乘流。峴首辭蛟浦，江中問鶴樓。贈君青竹杖，送爾白蘋洲。應是神仙子，相期汗漫遊。
送王五昆季省覲 孟浩然
公子戀庭闈，勞歌涉海涯。水乘舟檝去，親望老萊歸。斜日催烏鳥，清江照綵衣。平生急難意，遙仰鶺鴒飛。
永嘉別張子容 孟浩然
舊國余歸楚，新年子北征。挂帆愁海路，分手戀朋情。日夕故園意，汀洲春草生。
送袁太祝尉豫章 孟浩然
何幸遇休明，觀光來上京。相逢武陵客，獨送豫章行。隨牒牽黃綬，離羣會墨卿。江南佳麗地，山水舊難名。
送席大 孟浩然
惜爾懷其寶，迷邦倦客遊。江山歷全楚，河洛越成周。道路疲千里，鄉園老一丘。知君命不偶，同病亦同憂。
送賈昇主簿之荆府 孟浩然
奉使推能者，勤王不暫閑。觀風隨按察，乘騎度荆關。送別登何處，開筵舊峴山。征軒明日遠，空望郢門間。
送王大校書 孟浩然
導漾自嶓冢，東流爲漢川。維桑君有意，解纜我開筵。雲雨從茲別，林端意渺然。尺書能不恡，時望鯉魚傳。
遊江西留別富陽裴劉二少府 孟浩然
西上遊江西，臨流恨解攜。千山疊成嶂，萬水瀉爲溪。石淺流難泝，藤長險易躋。誰憐問津者，歲晏此中迷。
送洗然弟進士舉 孟浩然
獻策金門去，承歡綵服違。以吾一日長，念爾聚星稀。昏定須溫席，寒多未授衣。桂枝如已擢，早逐雁南飛。
崔明府宅夜觀妓 孟浩然
白日既云暮，朱顏亦已酡。畫堂初點燭，金幌半垂羅。長袖平陽曲，新聲子夜歌。從來慣留客，茲夕爲誰多。
同盧明府早秋宴張郎中海亭 孟浩然
側聽弦歌宰，文書游夏徒。故園欣賞竹，爲邑幸來蘇。華省曾聯事，仙舟復與俱。欲知臨泛久，荷露漸成珠。
盧明府早秋宴張郎中海園即事得秋字 孟浩然
邑有弦歌宰，翔鸞狎野鷗。眷言華省舊，暫拂海池遊。鬱島藏深竹，前溪對舞樓。更聞書即事，雲物是清秋。
宴榮二山池 孟浩然
甲第開金穴，榮期樂自多。櫪嘶支遁馬，池養右軍鵝。竹引攜琴入，花邀載酒過。山公來取醉，時唱接䍦歌。
清明日宴梅道士房 孟浩然
林臥愁春盡，開軒覽物華。忽逢青鳥使，邀入赤松家。丹竈初開火，仙桃正落花。童顏若可駐，何惜醉流霞。
寒夜張明府宅宴 孟浩然
瑞雪初盈尺，寒宵始半更。列筵邀酒伴，刻燭限詩成。香炭金爐煖，嬌弦玉指清。醉來方欲臥，不覺曉雞鳴。
宴張別駕新齋 孟浩然
世業傳珪組，江城佐股肱。高齋徵學問，虛薄濫先登。講論陪諸子，文章得舊朋。士元多賞激，衰病恨無能。
與諸子登峴山 孟浩然
人事有代謝，往來成古今。江山留勝跡，我輩復登臨。水落魚梁淺，天寒夢澤深。羊公碑字在，讀罷淚沾襟。
尋天台山 孟浩然
吾友太乙子，餐霞臥赤城。欲尋華頂去，不憚惡谿名。歇馬憑雲宿，揚帆截海行。高高翠微裏，遙見石梁橫。
同曹三御史行泛湖歸越 孟浩然
秋入詩人意，巴歌和者稀。泛湖同逸旅，吟會是思歸。白簡徒推薦，滄洲已拂衣。杳冥雲外去，誰不羨鴻飛。
晚泊潯陽望廬山 孟浩然
挂席幾千里，名山都未逢。泊舟潯陽郭，始見香爐峰。嘗讀遠公傳，永懷塵外蹤。東林精舍近，日暮但聞鐘。
陪張丞相登嵩陽樓 孟浩然
獨步人何在，嵩陽有故樓。歲寒問耆舊，行縣擁諸候。林莽北彌望，沮漳東會流。客中遇知己，無復越鄉憂。
武陵泛舟 孟浩然
武陵川路狹，前櫂入花林。莫測幽源裏，仙家信幾深。水回青嶂合，雲度綠溪陰。坐聽閑猿嘯，彌清塵外心。
與顏錢塘登障樓望潮作 孟浩然
百里聞雷震，鳴弦暫輟彈。府中連騎出，江上待潮觀。照日秋雲廻，浮天渤澥寬。驚濤來似雪，一坐凜生寒。
姚開府山池 孟浩然
主人新邸第，相國舊池臺。館是招賢闢，樓因教舞開。軒車人已散，簫管鳳初來。今日龍門下，誰知文舉才。
夏日浮舟過陳大水亭 孟浩然
水亭涼氣多，閑櫂晚來過。澗影見松竹，潭香聞芰荷。野童扶醉舞，山鳥助酣歌。幽賞未云徧，煙光奈夕何。
與白明府遊江 孟浩然
故人來自遠，邑宰復初臨。執手恨爲別，同舟無異心。沿洄洲渚趣，演漾弦歌音。誰識躬耕者，年年梁甫吟。
遊鳳林寺西嶺 孟浩然
共喜年華好，來遊水石間。煙容開遠樹，春色滿幽山。壺酒朋情洽，琴歌野興閑。莫愁歸路暝，招月伴人還。
秋日陪李侍御渡松滋江 孟浩然
南紀西江闊，皇華御史雄。截流寧假楫，挂席自生風。僚宷爭攀鷁，魚龍亦避驄。坐聽白[雪]唱，翻入櫂歌中。
臨渙裴明府席遇張十一房六 孟浩然
河縣柳林邊，河橋晚泊船。文叨才子會，官喜故人連。笑語同今夕，輕肥異往年。晨風理歸櫂，吳楚各依然。
梅道士水亭 孟浩然
傲吏非凡吏，名流即道流。隱居不可見，高論莫能酬。水接仙源近，山藏鬼谷幽。再來迷處所，花下問漁舟。
遊景空寺蘭若 孟浩然
龍象經行處，山腰度石關。屢迷青嶂合，時愛綠蘿閑。宴息花林下，高談竹嶼間。寥寥隔塵事，疑是入雞山。
陪李侍御訪聰上人禪居 孟浩然
欣逢柏臺友，共謁聰公禪。石室無人到，繩牀見虎眠。陰崖常抱雪，枯澗爲生泉。出處雖云異，同歡在法筵。
遊精思觀回王白雲在後 孟浩然
出谷未停午，到家日已曛。回瞻下山路，但見牛羊羣。樵子暗相失，草蟲寒不聞。衡門猶未掩，佇立望夫君。
夏日辨玉法師茅齋 孟浩然
夏日茅齋裏，無風坐亦涼。竹林深筍穊，藤架引梢長。燕覓巢窠處，蜂來造蜜房。物華皆可翫，花橤四時芳。
與張折衝遊耆闍寺 孟浩然
釋子彌天秀，將軍武庫才。橫行塞北盡，獨步漢南來。貝葉傳金口，山樓作賦開。因君振嘉藻，江楚氣雄哉。
遊精思題觀主山房 孟浩然
誤入桃源裏，初憐竹逕深。方知仙子宅，未有世人尋。舞鶴過閑砌，飛猿嘯密林。漸通玄妙理，深得坐忘心。
宿立公房 孟浩然
支遁初求道，深公笑買山。何如石巖趣，自入戶庭間。苔潤春泉滿，蘿軒夜月閑。能令許玄度，吟臥不知還。
尋梅道士 孟浩然
彭澤先生柳，山陰道士鵝。我來從所好，停策漢陰多。重以觀魚樂，因之鼓枻歌。崔徐迹未朽，千載揖清波。
陪姚使君題惠上人房 孟浩然
帶雪梅初煖，含煙柳尚青。來窺童子偈，得聽法王經。會理知無我，觀空厭有形。迷心應覺悟，客思未遑寧。
晚春題遠上人南亭 孟浩然
給園支遁隱，虛寂養身和。春晚羣木秀，間關黃鳥歌。林棲居士竹，池養右軍鵝。炎月北窗下，清風期再過。
題大禹寺義公禪房 孟浩然
義公習禪處，結構依空林。戶外一峰秀，階前羣壑深。夕陽連雨足，空翠落庭陰。看取蓮花淨，應知不染心。
尋白鶴巖張子容隱居 孟浩然
白鶴青巖半，幽人有隱居。階庭空水石，林壑罷樵漁。歲月青松老，風霜苦竹疎。覩茲懷舊業，回策返吾廬。
題融公蘭若 孟浩然
精舍買金開，流泉遶砌回。芰荷薰講席，松柏映香臺。法雨晴飛去，天花晝下來。談玄殊未已，歸騎夕陽催。
過景空寺故融公蘭若 孟浩然
池上青蓮宇，林間白馬泉。故人成異物，過客獨潸然。既禮新松塔，還尋舊石筵。平生竹如意，猶挂草堂前。
題張野人園廬 孟浩然
與君園廬竝，微尚頗亦同。耕釣方自逸，壺觴趣不空。門無俗士駕，人有上皇風。何處先賢傳，惟稱龐德公。
李少府與楊九再來 孟浩然
弱歲早登龍，今來喜再逢。如何春月柳，猶憶歲寒松。煙火臨寒食，笙歌達曙鐘。喧喧鬬雞道，行樂羨朋從。
尋張五回夜園作 孟浩然
聞就龐公隱，移居近洞湖。興來林是竹，歸臥谷名愚。挂席樵風便，開軒琴月孤。歲寒何用賞，霜落故園蕪。
裴司士員司戶見尋 孟浩然
府僚能枉駕，家醞復新開。落日池上酌，清風松下來。廚人具雞黍，稚子摘楊梅。誰道山公醉，猶能騎馬回。
張七及辛大見尋南亭醉作 孟浩然
山公能飲酒，居士好彈箏。世外交初得，林中契已幷。納涼風颯至，逃暑日將傾。便就南亭裏，餘尊惜解酲。
歲暮歸南山 孟浩然
北闕休上書，南山歸敝廬。不才明主棄，多病故人疎。白髮催年老，青陽逼歲除。永懷愁不寐，松月夜窗虛。
泝江至武昌 孟浩然
家本洞湖上，歲時歸思催。客心徒欲速，江路苦邅回。殘凍因風解，新正度臘開。行看武昌柳，髣髴映樓臺。
舟中曉望 孟浩然
挂席東南望，青山水國遙。舳艫爭利涉，來往接風潮。問我今何去，天台訪石橋。坐看霞色曉，疑是赤城標。
自洛之越 孟浩然
皇皇三十載，書劒兩無成。山水尋吳越，風塵厭洛京。扁舟泛湖海，長揖謝公卿。且樂杯中物，誰論世上名。
途中遇晴 孟浩然
已失巴陵雨，猶逢蜀坂泥。天開斜景遍，山出晚雲低。餘濕猶霑草，殘流尚入溪。今宵有明月，鄉思遠悽悽。
歸至郢中 孟浩然
遠遊經海嶠，返櫂歸山阿。日夕見喬木，鄉關在伐柯。愁隨江路盡，喜入郢門多。左右看桑土，依然即匪他。
他鄉七夕 孟浩然
他鄉逢七夕，旅館益羇愁。不見穿鍼婦，空懷故國樓。緒風初減熱，新月始臨秋。誰忍窺河漢，迢迢問斗牛。
夜泊牛渚趁薛八船不及 孟浩然
星羅牛渚夕，風退鷁舟遲。浦漵嘗同宿，煙波忽間之。榜歌空裏失，船火望中疑。明發泛潮海，茫茫何處期。
曉入南山 孟浩然
瘴氣曉氛氳，南山復水雲。鯤飛今始見，鳥墮舊來聞。地接長沙近，江從汨渚分。賈生曾弔屈，予亦痛斯文。
夜渡湘水 孟浩然
客舟貪利涉，闇裏渡湘川。露氣聞芳杜，歌聲識采蓮。榜人投岸火，漁子宿潭煙。行侶時相問，潯陽何處邊。
赴京途中遇雪 孟浩然
迢遞秦京道，蒼茫藏暮天。窮陰連晦朔，積雪滿山川。落雁迷沙渚，饑烏集野田。客愁空佇立，不見有人煙。
途次望鄉 孟浩然
客行愁落日，鄉思重相催。況在他山外，天寒夕鳥來。雪深迷郢路，雲暗失陽臺。可歎悽惶子，高歌誰爲媒。
永嘉上浦館逢張八子容 孟浩然
逆旅相逢處，江村日暮時。衆山遙對酒，孤嶼共題詩。廨宇鄰蛟室，人煙接島夷。鄉園萬餘里，失路一相悲。
宿武陽即事 孟浩然
川暗夕陽盡，孤舟泊岸初。嶺猿相呌嘯，潭嶂似空虛。就枕滅明燭，扣舷聞夜漁。雞鳴問何處，人物是秦餘。
渡揚子江 孟浩然
桂檝中流望，京江兩畔明。林開揚子驛，山出潤州城。海盡邊陰靜，江寒朔吹生。更聞楓葉下，淅瀝度秋聲。
田家元日 孟浩然
昨夜斗回北，今朝歲起東。我年已強仕，無祿尚憂農。桑野就耕父，荷鋤隨牧童。田家占氣候，共說此年豐。
除夜樂城逢張少府 孟浩然
雲海泛甌閩，風潮泊島濱。何知歲除夜，得見故鄉親。余是乘槎客，君爲失路人。平生復能幾，一別十餘春。
寒夜 孟浩然
閨夕綺窗閉，佳人罷縫衣。理琴開寶匣，就枕臥重幃。夜久燈花落，薰籠香氣微。錦衾重自煖，遮莫曉霜飛。
賦得盈盈樓上女 孟浩然
夫壻久離別，青樓空望歸。妝成卷簾坐，愁思嬾縫衣。燕子家家入，楊花處處飛。空牀難獨守，誰爲報金徽。
傷峴山雲表觀主 孟浩然
少小學書劒，秦吳多歲年。歸來一登眺，陵谷尚依然。豈意餐霞客，溘隨朝露先。因之問閭里，把臂幾人全。
題梧州陳司馬山齋 孟浩然
南國無霜霰，連年對物華。青林暗換葉，紅橤亦開花。春去無山鳥，秋來見海槎。流芳雖可悅，會自泣長沙。
歲除夜有懷 孟浩然
迢遞三巴路，羈危萬里身。亂山殘雪夜，孤燈異鄉人。漸與骨肉遠，轉於奴僕親。那堪正飄泊，來日歲華新。
登安陽城樓 孟浩然
縣城南面漢江流，江漲開成南雍州。才子乘春來騁望，羣公暇日坐銷憂。樓臺晚映青山郭，羅綺晴驕綠水洲。向夕波搖明月動，更疑神女弄珠遊。
登萬歲樓 孟浩然
萬歲樓頭望故鄉，獨令鄉思更茫茫。天寒雁度堪垂淚，日落猿啼欲斷腸。曲引古堤臨凍浦，斜分遠岸近枯楊。今朝偶見同袍友，却喜家書寄八行。
除夜有懷 孟浩然
五更鐘漏欲相催，四氣推遷往復回。帳裏殘燈纔去熖，爐中香氣盡成灰。漸看春逼芙蓉枕，頓覺寒銷竹葉杯。守歲家家應未臥，相思那得夢魂來。
春情 孟浩然
青樓曉日珠簾映，紅粉春妝寶鏡催。已厭交歡憐枕席，相將遊戲繞池臺。坐時衣帶縈纖草，行即裙裾掃落梅。更道明朝不當作，相期共鬬管絃來。
荆門上張丞相 孟浩然
共理分荆國，招賢媿不材。召南風更闡，丞相閣還開。覯止欣眉睫，沈淪拔草萊。坐登徐孺榻，頻接李膺杯。始慰蟬鳴柳，俄看雪間梅。四時年籥盡，千里客程催。日下瞻歸翼，沙邊厭曝鰓。佇聞宣室召，星象列三台。
陪張丞相登荆城樓因寄薊州張使君及浪泊戍主劉家 孟浩然
薊門天北畔，銅柱日南端。出守聲彌遠，投荒法未寬。側身聊倚望，攜手莫同歡。白璧無瑕玷，青松有歲寒。府中丞相閣，江上使君灘。興盡回舟去，方知行路難。
陪張丞相祠紫蓋山途經玉泉寺 孟浩然
望秩宣王命，齋心待漏行。青衿列胄子，從事有參卿。五馬尋歸路，雙林指化城。聞鐘度門近，照膽玉泉清。皁蓋依松憩，緇徒擁錫迎。天宮上兜率，沙界豁迷明。欲就終焉志，恭聞智者名。人隨逝水沒，波逐覆舟傾。想像若在眼，周流空復情。謝公還欲臥，誰與濟蒼生。
陪張丞相自松滋江東泊渚宮 孟浩然
放溜下松滋，登舟命檝師。詎忘經濟日，不憚沍寒時。洗幘豈獨古，濯纓良在茲。政成人自理，機息鳥無疑。雲物凝孤嶼，江山辨四維。晚來風稍急，冬至日行遲。臘響驚雲夢，漁歌激楚辭。渚宮何處是，川暝欲安之。
和張判官登萬山亭因贈洪府都督韓公 孟浩然
韓公是襄士，日賞城西岑。結搆意不淺，巖潭趣轉深。皇華一動詠，荆國幾謠吟。舊徑蘭勿剪，新堤柳欲陰。砌傍餘怪石，沙上有閑禽。自牧豫章郡，空瞻楓樹林。因聲寄流水，善聽在知音。耆舊眇不接，崔徐無處尋。物情多貴遠，賢俊豈無今。遲爾長江暮，澄清一洗心。
和宋太史北樓新亭 孟浩然
返耕意未遂，日夕登城隅。誰道山林近，坐爲符竹拘。麗譙非改作，軒檻是新圖。遠水自嶓冢，長雲吞具區。願隨江燕賀，羞逐府僚趨。欲識狂歌者，丘園一豎儒。
贈蕭少府 孟浩然
上德如流水，安仁道若山。聞君秉高節，而得奉清顏。鴻漸昇儀羽，牛刀列下班。處腴能不潤，居劇體常閑。去詐人無諂，除邪吏息姦。欲知清與潔，明月照澄灣。
秦中苦雨思歸贈袁左丞賀侍郎 孟浩然
苦學三十載，閉門江漢陰。用賢遭聖日，羇旅屬秋霖。豈直昏墊苦，亦爲權勢沈。二毛催白髮，百鎰罄黃金。淚憶峴山墮，愁懷湘水深。謝公積憤懣，莊舃空謠吟。躍馬非吾事，狎鷗宜我心。寄言當路者，去矣北山岑。
同張明府碧溪贈答 孟浩然
別業聞新製，同聲和者多。還看碧溪答，不羨綠珠歌。自有陽臺女，朝朝拾翠過。綺筵鋪錦繡，妝牖閉藤蘿。秩滿休閑日，春餘景氣和。仙鳧能作伴，羅襪共凌波。曲島尋花藥，回潭折芰荷。更憐斜日照，紅粉豔青娥。
久滯越中貽謝南池會稽賀少府 孟浩然
陳平無產業，尼父倦東西。負郭昔云翳，問津今亦迷。未能忘魏闕，空此滯秦稽。兩見夏雲起，再聞春鳥啼。懷仙梅福市，訪舊若耶溪。聖主賢爲寶，君何隱遯棲。
送韓使君除洪州都曹 孟浩然
述職撫荆衡，分符襲寵榮。往來看擁傳，前後賴專城。勿翦棠猶在，波澄水更清。重推江漢理，旋改豫章行。召父多遺愛，羊公有令名。衣冠列祖道，耆舊擁前旌。峴首晨風送，江陵夜火迎。無才慙孺子，千里媿同聲。
峴山送蕭員外之荆州 孟浩然
峴山江岸曲，郢水郭門前。自古登臨處，非今獨黯然。亭樓明落照，井邑秀通川。澗竹生幽興，林風入管弦。再飛鵬激水，一舉鶴沖天。佇立三荆使，看君駟馬旋。
送王昌齡之嶺南 孟浩然
洞庭去遠近，楓葉早驚秋。峴首羊公愛，長沙賈誼愁。土毛無縞紵，鄉味有槎頭。已抱沈痼疾，更貽魑魅憂。數年同筆硯，茲夕間衾裯。意氣今何在，相思望斗牛。
奉先張明府休沐還鄉海亭宴集 孟浩然
自君理畿甸，予亦經江淮。萬里書信斷，數年雲雨乖。歸來休澣日，始得賞心諧。朱紱恩雖重，滄州趣每懷。樹低新舞閣，山對舊書齋。何以發秋興，陰蟲鳴夜堦。
宴張記室宅 孟浩然
甲第金張館，門庭車騎多。家封漢陽郡，文會楚材過。曲島浮觴酌，前山入詠歌。妓堂花映發，書閣柳逶迤。玉指調箏柱，金泥飾舞羅。寧知書劒者，歲月獨蹉跎。
宴崔明府宅夜觀妓 孟浩然
畫堂觀妙妓，長夜正留賓。燭吐蓮花豔，妝成桃李春。髻鬟低舞席，衫袖掩歌脣。汗濕偏宜粉，羅輕詎著身。調移箏柱促，歡會酒杯頻。倘使曹王見，應嫌洛浦神。
盧明府九日峴山宴袁使君張郎中崔員外 孟浩然
宇宙誰開闢，江山此鬱盤。登臨今古用，風俗歲時觀。地理荆州分，天涯楚塞寬。百城今刺史，華省舊郎官。共美重陽節，俱懷落帽歡。酒邀彭澤載，琴輟武城彈。獻壽先浮菊，尋幽或藉蘭。煙虹鋪藻翰，松竹挂衣冠。叔子神如在，山公興未闌。傳聞騎馬醉，還向習池看。
登龍興寺閣 孟浩然
閣道乘空出，披軒遠目開。逶迤見江勢，客至屢緣回。茲郡何填委，遙山復幾哉。蒼蒼皆草木，處處盡樓臺。驟雨一陽散，行舟四海來。鳥歸餘興遠，周覽更裴回。
登總持寺浮圖 孟浩然
半空躋寶塔，晴望盡京華。竹遶渭川遍，山連上苑斜。四門開帝宅，阡陌俯人家。累劫從初地，爲童憶聚沙。一窺功德見，彌益道心加。坐覺諸天近，空香送落花。
與崔二十一遊鏡湖寄包賀二公 孟浩然
試覽鏡湖物，中流到底清。不知鱸魚味，但識鷗鳥情。帆得樵風送，春逢穀雨晴。將探夏禹穴，稍背越王城。府掾有包子，文章推賀生。滄浪醉後唱，因此寄同聲。
夜登孔伯昭南樓時沈太清朱昇在座 孟浩然
誰家無風月，此地有琴尊。山水會稽郡，詩書孔氏門。再來值秋杪，高閣夜無喧。華燭罷然蠟，清絃方奏鵾。沈生隱侯胤，朱子買臣孫。好我意不淺，登茲共話言。
陪盧明府泛舟回作 孟浩然
百里行春返，清流逸興多。鷁舟隨雁泊，江火共星羅。已救田家旱，仍醫俗化訛。文章推後輩，風雅激頹波。高岸迷陵谷，新聲滿櫂歌。猶憐不才子，白首未登科。
同王九題就師山房 孟浩然
晚憩支公室，故人逢右軍。軒窗避炎暑，翰墨動新文。竹蔽簷前日，雨隨堦下雲。周遊清蔭徧，吟臥夕陽曛。江靜櫂歌歇，溪深樵語聞。歸途未忍去，攜手戀清芬。
冬至後過吳張二子檀溪別業 孟浩然
卜築因自然，檀溪不更穿。園廬二友接，水竹數家連。直與南山對，非關選地偏。草堂時偃曝，蘭枻日周旋。外事情都遠，中流性所便。閑垂太公釣，興發子猷船。余亦幽棲者，經過竊慕焉。梅花殘臘月，柳色半春天。鳥泊隨陽雁，魚藏縮項鯿。停杯問山簡，何似習池邊。
韓大使東齋會岳上人諸學士 孟浩然
郡守虛陳榻，林間召楚材。山川祈雨畢，雲物喜晴開。抗禮尊縫掖，臨流揖渡杯。徒攀朱仲李，誰薦和羹梅。翰墨緣情製，高深以意裁。滄洲趣不遠，何必問蓬萊。
上巳日澗南園期王山人陳七諸公不至 孟浩然
搖艇候明發，花源弄晚春。在山懷綺季，臨漢憶荀陳。上巳期三月，浮杯興十旬。坐歌空有待，行樂恨無鄰。日晚蘭亭北，煙開曲水濱。浴蠶逢姹女，采艾值幽人。石壁堪題序，沙場好解紳。羣公望不至，虛擲此芳晨。
齒坐呈山南諸隱 孟浩然
習公有遺坐，高在白雲陲。樵子不見識，山僧賞自知。以余爲好事，攜手一來窺。竹露閑夜滴，松風清晝吹。從來抱微尚，況復感前規。於此無奇策，蒼生奚以爲。
來闍黎新亭作 孟浩然
八解禪林秀，三明給苑才。地偏香界遠，心淨水亭開。傍險山查立，尋幽石逕回。瑞花長自下，靈藥豈須栽。碧網交紅樹，清泉盡綠苔。戲魚聞法聚，閑鳥誦經來。棄象玄應悟，忘言理必該。靜中何所得，吟詠也徒哉。
西山尋辛諤 孟浩然
漾舟尋水便，因訪故人居。落日清川裏，誰言獨羨魚。石潭窺洞徹，沙岸歷紆徐。竹嶼見垂釣，茅齋聞讀書。款言忘景夕，清興屬涼初。回也一瓢飲，賢哉常晏如。
行出東山望漢川 孟浩然
異縣非吾土，連山盡綠篁。平田出郭少，盤坂入雲長。萬壑歸於漢，千峰劃彼蒼。猿聲亂楚峽，人語帶巴鄉。石上攢椒樹，藤間綴蜜房。雪餘春未煖，嵐解晝初陽。征馬疲登頓，歸帆愛渺茫。坐欣沿溜下，信宿見維桑。
夜泊宣城界 孟浩然
西塞沿江島，南陵問驛樓。湖平津濟闊，風止客帆收。去去懷前浦，茫茫泛夕流。石逢羅剎礙，山泊敬亭幽。火識梅根冶，煙迷楊葉洲。離家復水宿，相伴賴沙鷗。
下灨石 孟浩然
灨石三百里，沿洄千嶂間。沸聲常活活，洊勢亦潺潺。跳沫魚龍沸，垂藤猿狖攀。榜人苦奔峭，而我忘險難。放溜情彌愜，登艫目自閑。暝帆何處宿，遙指落星灣。
醉後贈馬四 孟浩然
四海重然諾，吾嘗聞白眉。秦城遊俠客，相得半酣時。
登峴山亭寄晉陵張少府 孟浩然
峴首風湍急，雲帆若鳥飛。憑軒試一問，張翰欲來歸。
送朱大入秦 孟浩然
遊人武陵去，寶劒直千金。分手脫相贈，平生一片心。
同張將薊門觀燈 孟浩然
異俗非鄉俗，新年改故年。薊門看火樹，疑是燭龍然。
張郎中梅園中 孟浩然
綺席鋪蘭杜，珠盤折芰荷。故園留不住，應是戀絃歌。
北澗泛舟 孟浩然
北澗流恆滿，浮舟觸處通。沿洄自有趣，何必五湖中。
初下浙江舟中口號 孟浩然
八月觀潮罷，三江越海潯。回瞻魏闕路，空復子牟心。
問舟子 孟浩然
向夕問舟子，前程復幾多。灣頭正堪泊，淮裏足風波。
戲題 孟浩然
客醉眠未起，主人呼解酲。已言雞黍熟，復道甕頭清。
涼州詞 一 孟浩然
渾成紫檀金屑文，作得琵琶聲入雲。胡地迢迢三萬里，那堪馬上送明君。
涼州詞 二 孟浩然
異方之樂令人悲，羌笛胡笳不用吹。坐看今夜關山月，思殺邊城游俠兒。
送杜十四之江南 孟浩然
荆吳相接水爲鄉，君去春江正淼茫。日暮征帆何處泊，天涯一望斷人腸。
初秋 孟浩然
不覺初秋夜漸長，清風習習重淒涼。炎炎暑退茅齋靜，堦下叢莎有露光。
過融上人蘭若 孟浩然
山頭禪室挂僧衣，窗外無人水鳥飛。黃昏半在下山路，却聽泉聲戀翠微。
句 孟浩然
微雲淡河漢，疎雨滴梧桐。逐逐懷良馭，蕭蕭顧樂鳴。
古風 一 李白
大雅久不作，吾衰竟誰陳。王風委蔓草，戰國多荆榛。龍虎相啖食，兵戈逮狂秦。正聲何微茫，哀怨起騷人。揚馬激頹波，開流蕩無垠。廢興雖萬變，憲章亦已淪。自從建安來，綺麗不足珍。聖代復元古，垂衣貴清真。羣才屬休明，乘運共躍鱗。文質相炳煥，衆星羅秋旻。我志在刪述，垂輝暎千春。希聖如有立，絕筆於獲麟。
古風 二 李白
蟾蜍薄太清，蝕此瑤臺月。圓光虧中天，金魄遂淪沒。螮蝀入紫微，大明夷朝暉。浮雲隔兩曜，萬象昏陰霏。蕭蕭長門宮，昔是今已非。桂蠹花不實，天霜下嚴威。沈歎終永夕，感我涕沾衣。
古風 三 李白
秦皇掃六合，虎視何雄哉。飛劒決浮雲，諸侯盡西來。明斷自天啓，大略駕羣才。收兵鑄金人，函谷正東開。銘功會稽嶺，騁望瑯琊臺。刑徒七十萬，起土驪山隈。尚採不死藥，茫然使心哀。連弩射海魚，長鯨正崔嵬。額鼻象五嶽，揚波噴雲雷。鬐鬣蔽青天，何由覩蓬萊。徐[巿]載秦女，樓船幾時迥。但見三泉下，金棺葬寒灰。
古風 四 李白
鳳飛九千仞，五章備綵珍。銜書且虛歸，空入周與秦。橫絕歷四海，所居未得鄰。吾營紫河車，千載落風塵。藥物秘海嶽，採鉛青溪濱。時登大樓山，舉手望仙真。羽駕滅去影，飆車絕廻輪。尚恐丹液遲，志願不及申。徒霜鏡中髮，羞彼鶴上人。桃李何處開，此花非我春。唯應清都境，長與韓衆親。
古風 五 李白
太白何蒼蒼，星辰上森列。去天三百里，邈爾與世絕。中有綠髮翁，披雲臥松雪。不笑亦不語，冥棲在巖穴。我來逢真人，長跪問寶訣。粲然啓玉齒，授以鍊藥說。銘骨傳其語，竦身已電滅。仰望不可及，蒼然五情熱。吾將營丹砂，永與世人別。
古風 六 李白
代馬不思越，越禽不戀燕。情性有所習，土風固其然。昔別雁門關，今戍龍庭前。驚沙亂海日，飛雪迷胡天。蟣蝨生虎鶡，心魂逐旌旃。苦戰功不賞，忠誠難可宣。誰憐李飛將，白首沒三邊。
古風 七 李白
五鶴西北來，飛飛凌太清。仙人綠雲上，自道安期名。兩兩白玉童，雙吹紫鸞笙。去影忽不見，回風送天聲。我欲一問之，飄然若流星。願餐金光草，壽與天齊傾。
古風 八 李白
咸陽二三月，宮柳黃金枝。綠幘誰家子，賣珠輕薄兒。日暮醉酒歸，白馬驕且馳。意氣人所仰，冶遊方及時。子雲不曉事，晚獻長楊辭。賦達身已老，草玄鬢若絲。投閣良可歎，但爲此輩嗤。
古風 九 李白
莊周夢胡蝶，胡蝶爲莊周。一體更變易，萬事良悠悠。乃知蓬萊水，復作清淺流。青門種瓜人，舊日東陵侯。富貴故如此，營營何所求。
古風 十 李白
齊有倜儻生，魯連特高妙。明月出海底，一朝開光曜。却秦振英聲，後世仰末照。意輕千金贈，願向平原笑。吾亦澹蕩人，拂衣可同調。
古風 十一 李白
黃河走東溟，白日落西海。逝川與流光，飄忽不相待。春容捨我去，秋髮已衰改。人生非寒松，年貌豈長在。吾當乘雲螭，吸景駐光彩。
古風 十二 李白
松柏本孤直，難爲桃李顏。昭昭嚴子陵，垂釣滄波間。身將客星隱，心與浮雲閑。長揖萬乘君，還歸富春山。清風灑六合，邈然不可攀。使我長歎息，冥棲巖石間。
古風 十三 李白
君平既棄世，世亦棄君平。觀變窮太易，探元化羣生。寂寞綴道論，空簾閉幽情。騶虞不虛來，鸑鷟有時鳴。安知天漢上，白日懸高名。海客去已久，誰人測沈冥。
古風 十四 李白
胡關饒風沙，蕭索竟終古。木落秋草黃，登高望戎虜。荒城空大漠，邊邑無遺堵。白骨橫千霜，嵯峨蔽榛莽。借問誰凌虐，天驕毒威武。赫怒我聖皇，勞師事鼙鼓。陽和變殺氣，發卒騷中土。三十六萬人，哀哀淚如雨。且悲就行役，安得營農圃。不見征戍兒，豈知關山苦。李牧今不在，邊人飼豺虎。
古風 十五 李白
燕昭延郭隗，遂築黃金臺。劇辛方趙至，鄒衍復齊來。奈何青雲士，棄我如塵埃。珠玉買歌笑，糟糠養賢才。方知黃鶴舉，千里獨裴回。
古風 十六 李白
寶劒雙蛟龍，雪花照芙蓉。精光射天地，雷騰不可衝。一去別金匣，飛沈失相從。風胡滅已久，所以潛其鋒。吳水深萬丈，楚山邈千重。雌雄終不隔，神物會當逢。
古風 十七 李白
金華牧羊兒，乃是紫煙客。我願從之遊，未去髮已白。不知繁華子，擾擾何所迫。崑山採瓊蘂，可以煉精魄。
古風 十八 李白
天津三月時，千門桃與李。朝爲斷腸花，暮逐東流水。前水復後水，古今相續流。新人非舊人，年年橋上遊。雞鳴海色動，謁帝羅公侯。月落西上陽，餘輝半城樓。衣冠照雲日，朝下散皇州。鞍馬如飛龍，黃金絡馬頭。行人皆辟易，志氣橫嵩丘。入門上高堂，列鼎錯珍羞。香風引趙舞，清管隨齊謳。七十紫鴛鴦，雙雙戲庭幽。行樂爭晝夜，自言度千秋。功成身不退，自古多愆尤。黃犬空歎息，綠珠成釁讐。何如鴟夷子，散髮櫂扁舟。
古風 十九 李白
西嶽蓮花山，迢迢見明星。素手把芙蓉，虛步躡太清。霓裳曳廣帶，飄拂昇天行。邀我登雲臺，高揖衛叔卿。恍恍與之去，駕鴻凌紫冥。俯視洛陽川，茫茫走胡兵。流血塗野草，豺狼盡冠纓。
古風 二十 李白
昔我遊齊都，登華不注峯。茲山何峻秀，綠翠如芙蓉。蕭颯古仙人，了知是赤松。借予一白鹿，自挾兩青龍。含笑凌倒景，欣然願相從。泣與親友別，欲語再三咽。勗君青松心，努力保霜雪。世路多險艱，白日欺紅顏。分手各千里，去去何時還。在世復幾時，倏如飄風度。空聞紫金經，白首愁相誤。撫己忽自笑，沈吟爲誰故。名利徒煎熬，安得閑余步。終留赤玉舄，東上蓬萊路。秦帝如我求，蒼蒼但煙霧。
古風 二十一 李白
郢客吟白雪，遺響飛青天。徒勞歌此曲，舉世誰爲傳。試爲巴人唱，和者乃數千。吞聲何足道，歎息空淒然。
古風 二十二 李白
秦水別隴首，幽咽多悲聲。胡馬顧朔雪，躞蹀長嘶鳴。感物動我心，緬然含歸情。昔視秋蛾飛，今見春蠶生。嫋嫋桑柘葉，萋萋柳垂榮。急節謝流水，羈心搖懸旌。揮涕且復去，惻愴何時平。
古風 二十三 李白
秋露白如玉，團團下庭綠。我行忽見之，寒早悲歲促。人生鳥過目，胡乃自結束。景公一何愚，牛山淚相續。物苦不知足，得隴又望蜀。人心若波瀾，世路有屈曲。三萬六千日，夜夜當秉燭。
古風 二十四 李白
大車揚飛塵，亭午暗阡陌。中貴多黃金，連雲開甲宅。路逢鬬雞者，冠蓋何輝赫。鼻息干虹蜺，行人皆怵惕。世無洗耳翁，誰知堯與跖。
古風 二十五 李白
世道日交喪，澆風散淳源。不採芳桂枝，反棲惡木根。所以桃李樹，吐花竟不言。大運有興沒，羣動爭飛奔。歸來廣成子，去入無窮門。
古風 二十六 李白
碧荷生幽泉，朝日豔且鮮。秋花冒綠水，密葉羅青煙。秀色空絕世，馨香竟誰傳。坐看飛霜滿，凋此紅芳年。結根未得所，願託華池邊。
古風 二十七 李白
燕趙有秀色，綺樓青雲端。眉目豔皎月，一笑傾城歡。常恐碧草晚，坐泣秋風寒。纖手怨玉琴，清晨起長歎。焉得偶君子，共乘雙飛鸞。
古風 二十八 李白
容顏若飛電，時景如飄風。草綠霜已白，日西月復東。華鬢不耐秋，颯然成衰蓬。古來賢聖人，一一誰成功。君子變猿鶴，小人爲沙蟲。不及廣成子，乘雲駕輕鴻。
古風 二十九 李白
三季分戰國，七雄成亂麻。王風何怨怒，世道終紛拏。至人洞玄象，高舉凌紫霞。仲尼欲浮海，吾祖之流沙。聖賢共淪沒，臨岐胡咄嗟。
古風 三十 李白
玄風變太古，道喪無時還。擾擾季葉人，雞鳴趨四關。但識金馬門，誰知蓬萊山。白首死羅綺，笑歌無時閑。綠酒哂丹液，青娥凋素顏。大儒揮金椎，琢之詩禮間。蒼蒼三株樹，冥目焉能攀。
古風 三十一 李白
鄭客西入關，行行未能已。白馬華山君，相逢平原里。璧遺鎬池君，明年祖龍死。秦人相謂曰，吾屬可去矣。一往桃花源，千春隔流水。
古風 三十二 李白
蓐收肅金氣，西陸弦海月。秋蟬號階軒，感物憂不歇。良辰竟何許，大運有淪忽。天寒悲風生，夜久衆星沒。惻惻不忍言，哀歌逮明發。
古風 三十三 李白
北溟有巨魚，身長數千里。仰噴三山雪，橫吞百川水。憑陵隨海運，燀赫因風起。吾觀摩天飛，九萬方未已。
古風 三十四 李白
羽檄如流星，虎符合專城。喧呼救邊急，羣鳥皆夜鳴。白日曜紫微，三公運權衡。天地皆得一，澹然四海清。借問此何爲，荅言楚徵兵。渡瀘及五月，將赴雲南征。怯卒非戰士，炎方難遠行。長號別嚴親，日月慘光晶。泣盡繼以血，心摧兩無聲。困獸當猛虎，窮魚餌奔鯨。千去不一回，投軀豈全生。如何舞干戚，一使有苗平。
古風 三十五 李白
醜女來效顰，還家驚四隣。壽陵失本步，笑殺邯鄲人。一曲斐然子，雕蟲喪天真。棘刺造沐猴，三年費精神。功成無所用，楚楚且華身。大雅思文王，頌聲久崩淪。安得郢中質，一揮成斧斤。
古風 三十六 李白
抱玉入楚國，見疑古所聞。良寶終見棄，徒勞三獻君。直木忌先伐，芳蘭哀自焚。盈滿天所損，沈冥道爲羣。東海沈碧水，西關乘紫雲。魯連及柱史，可以躡清芬。
古風 三十七 李白
燕臣昔慟哭，五月飛秋霜。庶女號蒼天，震風擊齊堂。精誠有所感，造化爲悲傷。而我竟何辜，遠身金殿傍。浮雲蔽紫闥，白日難回光。羣沙穢明珠，衆草凌孤芳。古來共歎息，流淚空霑裳。
古風 三十八 李白
孤蘭生幽園，衆草共蕪沒。雖照陽春暉，復悲高秋月。飛霜早淅瀝，綠豔恐休歇。若無清風吹，香氣爲誰發。
古風 三十九 李白
登高望四海，天地何漫漫。霜被羣物秋，風飄大荒寒。榮華東流水，萬事皆波瀾。白日掩徂輝，浮雲無定端。梧桐巢燕雀，枳棘棲鴛鸞。且復歸去來，劒歌行路難。
古風 四十 李白
鳳飢不啄粟，所食唯琅玕。焉能與羣雞，刺蹙爭一餐。朝鳴崑丘樹，夕飲砥柱湍。歸飛海路遠，獨宿天霜寒。幸遇王子晉，結交青雲端。懷恩未得報，感別空長歎。
古風 四十一 李白
朝弄紫沂海，夕披丹霞裳。揮手折若木，拂此西日光。雲臥遊八極，玉顏已千霜。飄飄入無倪，稽首祈上皇。呼我遊太素，玉杯賜瓊漿。一餐歷萬歲，何用還故鄉。永隨長風去，天外恣飄揚。
古風 四十二 李白
搖裔雙白鷗，鳴飛滄江流。宜與海人狎，豈伊雲鶴儔。寄形宿沙月，沿芳戲春洲。吾亦洗心者，忘機從爾遊。
古風 四十三 李白
周穆八荒意，漢皇萬乘尊。淫樂心不極，雄豪安足論。西海宴王母，北宮邀上元。瑤水聞遺歌，玉杯竟空言。靈跡成蔓草，徒悲千載魂。
古風 四十四 李白
綠蘿紛葳蕤，繚繞松栢枝。草木有所託，歲寒尚不移。奈何夭桃色，坐歎葑菲詩。玉顏豔紅彩，雲髮非素絲。君子恩已畢，賤妾將何爲。
古風 四十五 李白
八荒馳驚飆，萬物盡凋落。浮雲蔽頹陽，洪波振大壑。龍鳳脫罔罟，飄颻將安託。去去乘白駒，空山詠場藿。
古風 四十六 李白
一百四十年，國容何赫然。隱隱五鳳樓，峨峨橫三川。王侯象星月，賓客如雲煙。鬬雞金宮裏，蹴鞠瑤臺邊。舉動搖白日，指揮回青天。當塗何翕忽，失路長棄捐。獨有揚執戟，閉關草太玄。
古風 四十七 李白
桃花開東園，含笑誇白日。偶蒙東風榮，生此豔陽質。豈無佳人色，但恐花不實。宛轉龍火飛，零落早相失。詎知南山松，獨立自蕭飋。
古風 四十八 李白
秦皇按寶劒，赫怒震威神。逐日巡海右，驅石駕滄津。徵卒空九宇，作橋傷萬人。但求蓬島藥，豈思農鳸春。力盡功不贍，千載爲悲辛。
古風 四十九 李白
美人出南國，灼灼芙蓉姿。皓齒終不發，芳心空自持。由來紫宮女，共妬青蛾眉。歸去瀟湘沚，沈吟何足悲。
古風 五十 李白
宋國梧臺東，野人得燕石。誇作天下珍，却哂趙王璧。趙璧無緇磷，燕石非貞真。流俗多錯誤，豈知玉與珉。
古風 五十一 李白
殷后亂天紀，楚懷亦已昏。夷羊滿中野，菉葹盈高門。比干諫而死，屈平竄湘源。虎口何婉孌，女嬃空嬋媛。彭咸久淪沒，此意與誰論。
古風 五十二 李白
青春流驚湍，朱明驟回薄。不忍看秋蓬，飄揚竟何託。光風滅蘭蕙，白露洒葵藿。美人不我期，草木日零落。
古風 五十三 李白
戰國何紛紛，兵戈亂浮雲。趙倚兩虎鬬，晉爲六卿分。姦臣欲竊位，樹黨自相羣。果然田成子，一旦殺齊君。
古風 五十四 李白
倚劒登高臺，悠悠送春目。蒼榛蔽層丘，瓊草隱深谷。鳳鳥鳴西海，欲集無珍木。鸒斯得所居，蒿下盈萬族。晉風日已頹，窮途方慟哭。
古風 五十五 李白
齊瑟彈東吟，秦弦弄西音。慷慨動顏魄，使人成荒淫。彼美佞邪子，婉孌來相尋。一笑雙白璧，再歌千黃金。珍色不貴道，詎惜飛光沈。安識紫霞客，瑤臺鳴素琴。
古風 五十六 李白
越客採明珠，提攜出南隅。清輝照海月，美價傾皇都。獻君君按劒，懷寶空長吁。魚目復相哂，寸心增煩紆。
古風 五十七 李白
羽族稟萬化，小大各有依。周周亦何辜，六翮掩不揮。願銜衆禽翼，一向黃河飛。飛者莫我顧，歎息將安歸。
古風 五十八 李白
我到巫山渚，尋古登陽臺。天空綵雲滅，地遠清風來。神女去已久，襄王安在哉。荒淫竟淪替，樵牧徒悲哀。
古風 五十九 李白
惻惻泣路岐，哀哀悲素絲。路岐有南北，素絲易變移。萬事固如此，人生無定期。田竇相傾奪，賓客互盈虧。世途多飜覆，交道方嶮巇。斗酒强然諾，寸心終自疑。張陳竟火滅，蕭朱亦星離。衆鳥集榮柯，窮魚守枯池。嗟嗟失權客，勤問何所規。
遠別離 李白
遠別離，古有皇英之二女，乃在洞庭之南，瀟湘之浦。海水直下萬里深，誰人不言此離苦。日慘慘兮雲冥冥，猩猩啼煙兮鬼嘯雨。我縱言之將何補，皇穹竊恐不照余之忠誠。雲憑憑兮欲吼怒，堯舜當之亦禪禹。君失臣兮龍爲魚，權歸臣兮鼠變虎。或言堯幽囚，舜野死。九疑聯綿皆相似，重瞳孤墳竟何是。帝子泣兮綠雲間，隨風波兮去無還。慟哭兮遠望，見蒼梧之深山。蒼梧山崩湘水絕，竹上之淚乃可滅。
公無渡河 李白
黃河西來決崑崙，咆哮萬里觸龍門。波滔天，堯咨嗟，大禹理百川，兒啼不窺家。殺湍煙洪水，九州始蠶麻。其害乃去，茫然風沙。被髮之叟狂而癡，清晨臨流欲奚爲。旁人不惜妻止之，公無渡河苦渡之。虎可搏，河難憑，公果溺死流海湄。有長鯨白齒若雪山，公乎公乎挂罥於其間，箜篌所悲竟不還。
蜀道難 李白
噫吁戲！危乎高哉！蜀道之難難於上青天！蠶叢及魚鳧，開國何茫然。爾來四萬八千歲，不與秦塞通人煙。西當太白有鳥道，可以橫絕峨眉巔。地崩山摧壯士死，然後天梯石棧相鉤連。上有六龍回日之高標，下有衝波逆折之回川。黃鶴之飛尚不得過，猨猱欲度愁攀援。青泥何盤盤，百步九折縈巖巒。捫參歷井仰脅息，以手撫膺坐長歎。問君西遊何時還？畏途巉巖不可攀。但見悲鳥號古木，雄飛雌從繞林間。又聞子規啼夜月，愁空山，蜀道之難難於上青天，使人聽此凋朱顏。連峯去天不盈尺，枯松倒挂倚絕壁。飛湍瀑流爭喧豗，砅厓轉石萬壑雷。其險也如此，嗟爾遠道之人胡爲乎來哉！劒閣崢嶸而崔嵬，一夫當關，萬夫莫開。所守或匪親，化爲狼與豺。朝避猛虎，夕避長蛇。磨牙吮血，殺人如麻。錦城雖云樂，不如早還家。蜀道之難難於上青天，側身西望長咨嗟。
梁甫吟 李白
長嘯梁甫吟，何時見陽春。君不見朝歌屠叟辭棘津，八十西來釣渭濱。寧羞白髮照清水，逢時吐氣思經綸。廣張三千六百釣，風期暗與文王親。大賢虎變愚不測，當年頗似尋常人。君不見高陽酒徒起草中，長揖山東隆準公。入門不拜騁雄辯，兩女輟洗來趨風。東下齊城七十二，指揮楚漢如旋蓬。狂客落魄尚如此，何況壯士當羣雄。我欲攀龍見明主，雷公砰訇震天鼓。帝傍投壺多玉女，三時大笑開電光。倏爍晦冥起風雨，閶闔九門不可通。以額扣關閽者怒，白日不照吾精誠。杞國無事憂天傾，䝟貐磨牙競人肉。騶虞不折生草莖，手接飛猱搏彫虎。側足焦原未言苦，智者可卷愚者豪。世人見我輕鴻毛，力排南山三壯士，齊相殺之費二桃。吳楚弄兵無劇孟，亞夫咍爾爲徒勞。梁甫吟，梁甫吟，聲正悲。張公兩龍劒，神物合有時。風雲感會起屠釣，大人𡸣屼當安之。
烏夜啼 李白
黃雲城邊烏欲棲，歸飛啞啞枝上啼。機中織錦秦川女，碧紗如煙隔窗語。停梭悵然憶遠人，獨宿孤房淚如雨。
烏棲曲 李白
姑蘇臺上烏棲時，吳王宮裏醉西施。吳歌楚舞歡未畢，青山欲銜半邊日。
戰城南 李白
去年戰桑乾源，今年戰蔥河道。洗兵條支海上波，放馬天山雪中草。萬里長征戰，三軍盡衰老。匈奴以殺戮爲耕作，古來唯見白骨黃沙田。秦家築城避胡處，漢家還有烽火然。烽火然不息，征戰無已時。野戰格鬬死，敗馬號鳴向天悲。烏鳶啄人腸，銜飛上挂枯樹枝。士卒塗草莽，將軍空爾爲。乃知兵者是凶器，聖人不得已而用之。
將進酒 李白
君不見黃河之水天上來，奔流到海不復迴。君不見高堂明鏡悲白髮，朝如青絲暮成雪。人生得意須盡歡，莫使金樽空對月。天生我材必有用，千金散盡還復來。烹羊宰牛且爲樂，會須一飲三百盃。岑夫子，丹丘生，將進酒，君莫停。與君歌一曲，請君爲我側耳聽。鐘鼓饌玉不足貴，但願長醉不願醒。古來聖賢皆寂寞，惟有飲者留其名。陳王昔時宴平樂，斗酒十千恣讙謔。主人何爲言少錢，徑須沽取對君酌。五花馬，千金裘，呼兒將出換美酒，與爾同銷萬古愁。
行行遊且獵篇 李白
邊城兒，生年不讀一字書，但將遊獵誇輕趫。胡馬秋肥宜白草，騎來躡影何矜驕。金鞭拂雪揮鳴鞘，半酣呼鷹出遠郊。弓彎滿月不虛發，雙鶬迸落連飛髇。海邊觀者皆辟易，猛氣英風振沙磧。儒生不及游俠人，白首下帷復何益。